CELEX: 32019L0176
Language: sl
Date: 2018-11-16 00:00:00
Title: Delegirana direktiva Komisije (EU) 2019/176 z dne 16. novembra 2018 o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v površinski plasti nekaterih diod zaradi prilagoditve znanstvenemu in tehničnemu napredku (Besedilo velja za EGP.)

5.2.2019   
               
               
                  SL
               
               
                  Uradni list Evropske unije
               
               
                  L 33/26
               
            
         DELEGIRANA DIREKTIVA KOMISIJE (EU) 2019/176
         z dne 16. novembra 2018
         o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v površinski plasti nekaterih diod zaradi prilagoditve znanstvenemu in tehničnemu napredku
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (1) ter zlasti člena 5(1)(a) Direktive,
         ob upoštevanju naslednjega:
         
                     (1)
                  
                  
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nekaterih nevarnih snovi iz Priloge II k navedeni direktivi. Ta zahteva se ne uporablja za uporabe iz Priloge III k Direktivi 2011/65/EU.
                  
               
                     (2)
                  
                  
                     Različne kategorije električne in elektronske opreme, za katere se uporablja Direktiva 2011/65/EU (kategorije 1 do 11), so naštete v Prilogi I k navedeni direktivi.
                  
               
                     (3)
                  
                  
                     Svinec je omejena snov iz Priloge II k Direktivi 2011/65/EU. Vendar je bila uporaba svinca v površinski plasti visokonapetostnih diod s steklenim ohišjem s cinkovim boratom z izjemo izvzeta iz te omejitve in je trenutno navedena v vnosu 37 v Prilogi III k navedeni direktivi. Navedena izjema je za kategorije 1 do 7 in 10 prenehala veljati 21. julija 2016.
                  
               
                     (4)
                  
                  
                     Komisija je pred 21. januarjem 2015 v skladu s členom 5(5) Direktive 2011/65/EU prejela zahtevek za obnovitev navedene izjeme. Izjema ostane v veljavi, dokler ni sprejeta odločitev o navedenem zahtevku.
                  
               
                     (5)
                  
                  
                     Visokonapetostne diode se uporabljajo v zunanjih napajalnikih IT in telekomunikacijske opreme ter v avtomobilski industriji. Med proizvodnjo visokonapetostnih diod se svinec iz steklenih zrn raztopi v raztopino za prevleko, tako da je vsebnost svinca v površinski plasti diod približno 2,5 %. Svinec torej ni dodan namenoma, temveč je posledica kontaminacije iz stekla, ki vsebuje svinec.
                  
               
                     (6)
                  
                  
                     Preprečevanje kontaminacije površinske plasti visokonapetostnih diod znanstveno in tehnično ni izvedljivo in na trgu niso na voljo zanesljivi nadomestki. Izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006 Evropskega parlamenta in Sveta (2). Za kategorije 1 do 7 in 10 bi bilo izjemo za uporabo svinca v površinski plasti visokonapetostnih diod s steklenim ohišjem s cinkovim boratom zato treba obnoviti.
                  
               
                     (7)
                  
                  
                     Ker odstranitev svinca s preprečevanjem kontaminacije s svincem za zadevne uporabe še vedno ni izvedljiva in na trgu niso na voljo zanesljivi nadomestki, bi bilo treba izjemo za kategorije 1 do 7 in 10 obnoviti za najdaljše obdobje petih let, tj. do 21. julija 2021. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije.
                  
               
                     (8)
                  
                  
                     Za kategorije, ki niso kategorije 1 do 7 in 10, obstoječa izjema ostane v veljavi za obdobja veljavnosti iz drugega pododstavka člena 5(2) Direktive 2011/65/EU. Zaradi jasnosti bi bilo treba v Prilogo III k navedeni direktivi vnesti datume izteka obdobja veljavnosti izjem.
                  
               
                     (9)
                  
                  
                     Direktivo 2011/65/EU bi bilo zato treba ustrezno spremeniti –
                  
               SPREJELA NASLEDNJO DIREKTIVO:
         
            Člen 1
            Priloga III k Direktivi 2011/65/EU se spremeni v skladu s Prilogo k tej direktivi.
         
         
            Člen 2
            
               1.   Države članice sprejmejo in objavijo zakone in druge predpise, potrebne za uskladitev s to direktivo, najpozneje do 29. februarja 2020. Besedila navedenih predpisov nemudoma sporočijo Komisiji.
               Navedene predpise uporabljajo od 1. marca 2020.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice Komisiji sporočijo besedilo temeljnih predpisov nacionalnega prava, sprejetih na področju, ki ga ureja ta direktiva.
            
         
         
            Člen 3
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 4
            Ta direktiva je naslovljena na države članice.
         
         
            V Bruslju, 16. novembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 174, 1.7.2011, str. 88.
         
            (2)  Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije (UL L 396, 30.12.2006, str. 1).
      
      
         
            PRILOGA
            V Prilogi III se vnos 37 nadomesti z naslednjim:
            
               
                           „37
                        
                        
                           Svinec v površinski plasti visokonapetostnih diod s steklenim ohišjem s cinkovim boratom
                        
                        
                           Preneha veljati:
                           
                                       —
                                    
                                    
                                       21. julija 2021 za kategorije 1 do 7 in 10,
                                    
                                 
                                       —
                                    
                                    
                                       21. julija 2021 za kategoriji 8 in 9, razen za in vitro diagnostične medicinske pripomočke ter instrumente za spremljanje in nadzor za industrijsko uporabo,
                                    
                                 
                                       —
                                    
                                    
                                       21. julija 2023 za in vitro diagnostične medicinske pripomočke iz kategorije 8,
                                    
                                 
                                       —
                                    
                                    
                                       21. julija 2024 za instrumente za spremljanje in nadzor za industrijsko uporabo iz kategorije 9 ter za kategorijo 11.“